
Cascadorii râsului cu autorităţile de la Chișinău și Kiev, care s-au străduit să 
arate că atacul cu dronă asupra unei baze militare din Transnistria este "opera 
rușilor”. Ministrul nostru de Externe, Luminiţa Odobescu, nici măcar nu a 
catadicsit să reacționeze, deși astfel de acţiuni ar putea avea consecinţe 
dramatice asupra Republicii Moldova și implicit asupra României. 


În primul rând, merită să subliniem că atacul a avut loc în duminica alegerilor 
prezidențiale din Rusia, când circa 200.000 de etnici ruși din Transnistria erau 
așteptați la urne. A fost o zi specială. Moscova s-a temut de orice incident care ar 
fi putut să arunce o pată asupra corectitudinii scrutinului (oricum contestat 
vehement de politicienii din occident). Așadar, niciun motiv palpabil pentru ca 
Putin să ordone un astfel de atac stupid. 


Nici Chișinul nu avea vreun interes să agite spiritele în Transnistria. Dimpotrivă. 
Așa că singura variantă de luat în calcul rămâne Kievul. Atât Zelensky, cât și 
Biden studiază demult planurile Pentagonului de a deschide un nou front în 
Moldova. Și asta nu pentru un câștig imediat pe linia de conflict, ci în ideea 
extinderii războiului spre Vest, cu implicarea trupelor NATO. 


Președintele Macron a pregătit deja terenul, opinia publică va fi mai puţin șocată 
la momentul oportun. Zelensky se află acum în corzi (și NATO odată cu el), iar 
singura soluție fiabilă de ieșire din impas rămâne apariția în prima linie a unor 
soldați din ţările cu care Kievul a semnat acorduri bilaterale. Ca România, spre 
exemplu. 


Sigur că marioneta Maia Sandu nu le poate explica propriilor cetăţeni că din 
"rațiuni superioare” mica republică ex-sovietică va trebui să devină teatru de 
război, la fel ca Ucraina. Dacă vă întrebaţi de ce încă nu avem un conflict în 
Transnistria, răspunsul e simplu: moldovenii nu sunt pregătiţi. Ca și ucrainenii, au 
nevoie de o grămadă de armament și de soldați capabili măcar să arunce o 
grenadă. 


O bună parte din convoaiele militare trimise de România spre front se opresc la 
Chișinău. Ca și ofițerii plecați să-i instruiască pe fraţii noștri de peste Prut. La 
rândul său, Emmanuel Macron direcționează spre Maia Sandu vagoane întregi de 
tunuri, tancuri, blindate, obuze și cam tot ce-ar avea nevoie un corp de armată. 
Fără mare tam-tam, Chișinăul iese rapid din zona de neutralitate și se înarmează 
până-n dinţi pentru Planul "B” al aliaţilor lui Zelensky. lar Bucureștiul este 
complice, printr-o participare foarte activă. 


Legat de incidentul de ieri, s-a stabilit că drona care a lovit un elicopter militar al 
forțelor armate ale Transnistriei a fost lansată de la doar 1 km distanţă de graniţa 
cu Ucraina și de la 5 km de aerodromul de lângă Tiraspol unde era amplasat 
elicopterul respectiv. Autorităţile de la Chișinău au vorbit despre o provocare din 
partea Kremlinului, excluzând categoric implicarea Kievului, în baza unor 
informaţii trimise de oamenii lui Zelensky (gen “Credeți-ne pe cuvânt, nu noi am 
făcut-o”). 


Un reprezentant al Direcţiei Principale de Informaţii a Ucrainei a declarat că 
atacul cu drone asupra unei instalații militare din Transnistria a fost o "provocare 
rusă”. Fix ca alte provocări binecunoscute: conducta NordStream, centrala 
nucleară de la Zaporojie sau barajul Nova Kakhovka. 


Dacă dinspre Maia Sandu nu putem avea mari așteptări (în afară de călătoriile cu 
avionul la clasa Economic), autorităţile de la București ar trebui să reacționeze 
până nu devine prea târziu. Preconizata extindere a războiului în Republica 
Moldova ne vizează direct și în cel mai dramatic mod cu putință. 


Atât lohannis, cât și ministrul Odobescu se fac că plouă, ca și cum n-ar ști ce se 
pregătește la o aruncătură de bâţ de România. Este inadmisibil că cei doi au 
tăcut după atacul de ieri, din Transnistria. Și este de-a dreptul criminal că atât ei, 
cât și amărâtul de Deep State de la Cotroceni, ne târăsc din ce în ce mai adânc și 
mai evident într-un război care nu ne aparține. 

